PRANEŠIMAS ŽINIASKLAIDAI
2023 m. gruodžio 5 d.

**„Luminor“ banko ESG rizika pati mažiausia tarp Baltijos šalių bankų**

**„Luminor“ bankas jau antrus metus iš eilės išlaikė lyderystę tarp didžiųjų Baltijos šalių bankų – pasaulinis ESG reitingų lyderis suteikė jam labai mažą ESG riziką rodantį 12,4 balų reitingą. Pagal šį vertinimą bankas taip pat atsidūrė 61-oje vietoje tarp 1009 bankų visame pasaulyje.**

Vertinimą atlieka ESG (Environmental, Social and Governance, liet. Aplinkos apsaugos, socialinės atsakomybės ir valdysenos) reitingų lyderis „Morningstar Sustainalytics“, dirbantis su šimtais pasaulyje pirmaujančių turto valdytojų ir pensijų fondų. Reitingas vertina patiriamas ESG rizikas bei įmonių atliekamus veiksmus šioms rizikoms valdyti.

„Šį pasiekimą lėmė mūsų darbuotojai ir jų sunkus darbas užtikrinant, kad ESG tikslai ir jų įgyvendinimas būtų integruoti į bendrus viso „Luminor“ banko tikslus, verslo etiką ir įmonės valdymą. Kitaip tariant, ESG principais vadovaujamės kiekviename savo žingsnyje“, – sako Kadri Vunder Fontana, „Luminor“ banko tvarumo vadovė.

„Sustainalytics“ vertinime tarp teigiamai įvertintų „Luminor“ banko atliekamų aplinkosauginių (angl. environmental) veiksmų išskirta griežta aplinkosaugos politika bei nuolatinės pastangos pereinant prie mažai anglies dioksido į aplinką išskiriančios ekonomikos.

Socialinių rizikų valdymo (angl. social) srityje, „Luminor“ įvertintas už vadovų atlyginimo susiejimą su ESG veiklos tikslais, tvirtą ir išsamią atsakingos rinkodaros politiką, vartotojų informavimą bei švietimą apie įvairius banko produktų bruožus, reguliarius darbuotojų mokymus duomenų privatumo valdymo ir kibernetinio saugumo klausimais bei kt.

Tarp teigiamai įvertintų „Luminor“ banko atliekamų valdysenos (angl. governance) veiksmų išskirtos nuosekliai teikiamos ir aiškios tvarumo ataskaitos, ESG klausimų priežiūros paskyrimas banko valdybai, labai tvirta Duomenų apsaugos politikos ir valdymo struktūra, griežta kovos su kyšininkavimu ir korupcija politika bei kovos su pinigų plovimų įsipareigojimų laikymasis.

Pažangą tvarumo srityje „Luminor“ bankas daro nuolat: 2022 metais „Luminor“ bankas pirmieji Baltijos šalių rinkoje atskleidė finansuojamų verslo projektų ŠESD emisijas ir šią praktiką tęsė šiemet.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. Kaip ir mūsų namų rinkos – Estija, Latvija ir Lietuva – mes esame jauni, dinamiški ir žvelgiantys į ateitį.

**Daugiau informacijos:**Agnė Mažeikytė-Šmeliova
„Luminor“ komunikacijos projektų vadovė
Tel.: +370 673 46337
el. p.: agne.mazeikyte-smeliova@luminorgroup.com